b'\n_START_ARTICLE_\nLeon "Ndugu" Chancler\n_START_SECTION_\nBiografija\n_START_PARAGRAPH_\nRodil se je 1. julija 1952 kot zadnji izmed sedmih otrok materi Rosie Lee in o\xc4\x8detu Henryju Nathanielu Chanclerju. Leta 1960 se je dru\xc5\xbeina preselila v Los Angeles, Kalifornija. Bobne se je Leon pri\xc4\x8del u\xc4\x8diti, ko je bil star trinajst let. Javno je govoril, da je bil ve\xc4\x8dkrat poslan iz u\xc4\x8dilnice, ker je z rokami bobnal po mizi, z bobnanjem pa je nadaljeval kasneje na hodniku. Njegova ljubezen do bobnanja se je razvila med obiskovanjem \xc5\xa1ole Gompers Junior High School in je kmalu postala njegova \xc5\xbeivljenjska ambicija. Maturiral je na Locke High School in bil ta\xc4\x8das mo\xc4\x8dno vpet v igranje v skupini. Igral je z Willijem Bobom in s sekstetom Harolda Johnsona. Diplomiral je iz glasbe na California State University, Dominguez Hills. Do takrat je \xc5\xbee sodeloval z izvajalci kot sta Gerald Wilson Big Band, Herbie Hancock in snemal z Milesom Davisom, Freddiejem Hubbardom in Bobbyjem Hutchersonom._NEWLINE_Herbie Hancock ga je povabil v svojo skupino, a je Ndugu vabilo zavrnil, ker je \xc5\xbeelel dokon\xc4\x8dati \xc5\xa1olanje na kolid\xc5\xbeu, vseeno pa je leta 1970 kot gost na tolkalih sodeloval pri snemanju Hancockovega albuma Mwandishi._NEWLINE_Leta 1974 je kot studijski bobnar sodeloval pri snemanju albuma Borboletta, skupine Santana, po snemanju pa je v skupini na mestu bobnarja zamenjal Michaela Shrieva in s Santano posnel \xc5\xa1e naslednji album Amigos, ki je iz\xc5\xa1el leta 1976. Poleg bobnanja se je pri skupini uveljavil tudi kot skladatelj, skupino pa je zapustil istega leta in se skupini ponovno pridru\xc5\xbeil leta 1988 na turneji z Waynom Shorterjem in tako s Santano in Shorterjem istega leta nastopil na Montreux Jazz Festivalu. Nastop je bil posnet in je iz\xc5\xa1el leta 2007 pod imenom Live at the Montreux Jazz Festival 1988._NEWLINE_Pomladi 1975 je bil Ndugu v studiu Wally Heider Studios z Jeanom Lucom Pontyjem, v sosednji sobi pa je vadila skupina Weather Report. Joe Zawinul je Nduguja nato vpra\xc5\xa1al, \xc4\x8de bi se udele\xc5\xbeil snemanja z njimi. Snemanje je trajalo cel teden in iz posnetkov je nastal album Tale Spinnin\'. Zawinulu je Ndugujevo igranje sli\xc5\xa1al \xc5\xbee s Santano in bilo mu je v\xc5\xa1e\xc4\x8d, zato si je mo\xc4\x8dno prizadeval, da bi Ndugu postal \xc4\x8dlan Weather Report, Ndugu pa je vabilo zavrnil, ker je \xc5\xbeelel ostati pri Santani._NEWLINE_Konec 70. let je Chancler ustanovil svojo funk-pop skupino The Chocolate Jam Co., s katero je posnel dva albuma zatem pa se je posvetil karieri studijskega glasbenika._NEWLINE_V nadaljnji karieri je kot studijski glasbenik snemal jazz, blues in pop glasbo, posnel je tudi bobne pri skladbi "Billie Jean", ki je iz\xc5\xa1la na albumu Thriller Michaela Jacksona. Leta 1982 je prejel nominacijo za grammyja za najbolj\xc5\xa1o Ritem & Blues skladbo "Let It Whip", po kateri je znana skupina The Dazz Band. Sodeloval je \xc5\xa1e s \xc5\xa1tevilnimi znanimi glasbenimi izvajalci kot so George Benson, Stanley Clarke, The Crusaders, George Duke, Herbie Hancock, John Lee Hooker, Hubert Laws, Thelonious Monk, Jean-Luc Ponty, Lionel Richie, Kenny Rogers, Patrice Rushen, Frank Sinatra, Donna Summer, The Temptations in Tina Turner._NEWLINE_Leta 2006 je postal docent jazza na Univerzi Ju\xc5\xbene Kalifornije, vsako poletje pa je tri tedne pou\xc4\x8deval na delavnici Stanford Jazz Workshop v Kaliforniji. Bil je tudi \xc4\x8dlan Percussive Arts Society.\n_START_SECTION_\nOsebno \xc5\xbeivljenje in smrt\n_START_PARAGRAPH_\nSkozi svojo kariero je Chancler sebe imenoval kot Leon (Ndugu) Chancler, v\xc4\x8dasih pa kot Ndugu Chancler. Beseda "ndugu" v svahiliju pomeni "zemeljski brat", \xc4\x8dlan dru\xc5\xbeine ali tovari\xc5\xa1._NEWLINE_Ndugu je bil aktiven v svoji cerkvi, nanj pa so vplivali \xc5\xa1tevilni mo\xc5\xbeje, ki so pomagali pri oblikovanju njegovega \xc5\xbeivljenja po smrti o\xc4\x8deta, ko je ta imel 13 let. Njegov starej\xc5\xa1i brat Londell mu je bil v veliko oporo. Ko je njegova mati zbolela za diabetesom je Ndugu skrbel zanjo vse do njene smrti leta 1994._NEWLINE_Ndugu je imel enega sina Rashona Chafica Chanclerja z Vicki Guess. Dru\xc5\xbeina mu je bila pomembna in bil je boter ve\xc4\x8djemu \xc5\xa1tevilu otrok._NEWLINE_Umrl je za rakom prostate 3. februarja 2018 na svojem domu v Los Angelesu v starosti 65 let.'